b'\n_START_ARTICLE_\nOrtodoxia \xc3\xaen Ungaria\n_START_PARAGRAPH_\nCre\xc8\x99tinismul ortodox este, din punct de vedere istoric, una dintre cele mai importante religii din Ungaria. Ortodoxia din Ungaria a fost, \xc3\xaen principal, religia unor grupuri minoritare na\xc8\x9bionale \xc8\x99i etnice din \xc8\x9bar\xc4\x83. La\xc2\xa0recens\xc4\x83m\xc3\xa2ntul na\xc8\x9bional din 2001 doar 15.928 de persoane s-au declarat cre\xc8\x99tini ortodoc\xc8\x99i (0,21% din popula\xc8\x9bia cu o afiliere religioas\xc4\x83 declarat\xc4\x83 \xc8\x99i 0,15% din \xc3\xaentreaga popula\xc8\x9bie)._NEWLINE_Teritoriul Ungariei a fost, din punct de vedere istoric, jurisdic\xc8\x9bia\xc2\xa0exclusiv\xc4\x83 a Bisericii Ortodoxe S\xc3\xa2rbe, prin Eparhia de Buda, situat\xc4\x83 central \xc3\xaen ora\xc8\x99ul Sentandreja, unde se afl\xc4\x83 Catedrala Adormirii Maicii Domnului (Catedrala Belgrad)._NEWLINE_\xc3\x8en prezent exist\xc4\x83 \xc8\x99i alte jurisdic\xc8\x9bii ale Bisericilor Ortodoxe na\xc8\x9bionale, care sunt active \xc3\xaen Ungaria._NEWLINE_Biserica Ortodox\xc4\x83 Rus\xc4\x83 are Eparhia Ungariei \xc8\x99i Budapestei condus\xc4\x83 de arhiepiscopul Marcu, al c\xc4\x83rui\xc2\xa0sediu este \xc3\xaen Budapesta. Eparhia Ungariei \xc8\x99i Budapestei a Bisericii Ortodoxe Ruse are unsprezece parohii, cu opt preo\xc8\x9bi \xc8\x99i un diacon._NEWLINE_Biserica Ortodox\xc4\x83 Rom\xc3\xa2n\xc4\x83 are\xc2\xa0Episcopia Ortodox\xc4\x83 Rom\xc3\xa2n\xc4\x83 din Ungaria,\xc2\xa0condus\xc4\x83 de episcopul Siluan M\xc4\x83nuil\xc4\x83, al c\xc4\x83rui\xc2\xa0sediu este\xc2\xa0la Gyula._NEWLINE_Biserica Ortodox\xc4\x83 Bulgar\xc4\x83 are dou\xc4\x83 parohii \xc3\xaen Ungaria,\xc2\xa0la Budapesta \xc8\x99i P\xc3\xa9cs, cu un singur preot. Ambele parohii se afl\xc4\x83 sub autoritatea Eparhiei Ortodoxe Bulgare pentru Europa Central\xc4\x83 \xc8\x99i de Vest._NEWLINE_Patriarhia Ecumenic\xc4\x83 de Constantinopol men\xc8\x9bine, de asemenea, o prezen\xc8\x9b\xc4\x83 \xc3\xaen Ungaria. Exarhatul Maghiar face\xc2\xa0parte\xc2\xa0din Mitropolia Ortodox\xc4\x83 a Europei Centrale, cu sediul la Viena. Exarhatul Patriarhiei de Constantinopol are patru parohii \xc3\xaen Ungaria.'